P r e d k l a d a c i a   s p r á v a

	Vláda Slovenskej republiky na svojom zasadnutí dňa 24. mája 2000 uznesením č. 359 vyslovila súhlas s uzavretím Dohody medzi vládou Slovenskej republiky a vládou Uzbeckej republiky o zamedzení dvojitého zdanenia a zabránení daňovému úniku v odbore daní z príjmov a z majetku (ďalej len “dohoda”).  Dohoda bola podpísaná dňa 6. marca 2003 v Taškente počas návštevy prezidenta Slovenskej republiky Rudolfa Schustera v Uzbekistane v dňoch 6.-7. marca 2003. Za slovenskú stranu dohodu podpísal minister zahraničných vecí SR Eduard Kukan.
 	
Keďže dohoda je v zmysle vnútroštátneho právneho poriadku SR zmluvou prezidentskej povahy, musí byť predložená na schválenie Národnej rade Slovenskej republiky. Z kategórií vymedzených čl. 7 ods. 4 Ústavy Slovenskej republiky je táto dohoda medzinárodnou hospodárskou zmluvou všeobecnej povahy a medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb. Z kategórií vymedzených čl. 7 ods. 5 Ústavy Slovenskej republiky je táto dohoda medzinárodnou zmluvu, ktorá priamo zakladá práva alebo povinnosti fyzických osôb alebo právnických osôb a medzinárodnou zmluvou, na ktorej vykonanie nie je potrebný zákon. Táto dohoda je v súlade s Ústavou SR a s ústavnými zákonmi.
	
Podľa nových zmien a doplnení Legislatívnych pravidiel vlády Slovenskej republiky má byť súčasťou materiálu predkladaného na schválenie Národnou radou Slovenskej republiky aj Doložka prednosti medzinárodnej zmluvy pred zákonmi. Doložka bola prerokovaná na Legislatívnej rade vlády Slovenskej republiky dňa 1. apríla 2003 a následne upravená o jej pripomienky. Predkladaný materiál tiež obsahuje upravený návrh uznesenia Národnej rady Slovenskej republiky podľa nových predpisov.